- For mange muslimer er en trussel mod danskheden. Det synes jeg helt klart.

Det siger Dansk Folkepartis Pia Kjærsgaard, der er formand for Folketinget, i aftenens udsendelse af ’Langt fra Borgen’, som sætter fokus på danskhed.

Sammen med Alternativets politiske ordfører Rasmus Nordqvist besøger de Imam Ali-moskeen i Københavns Nordvest-kvarter.

- Jeg har det ikke overvældende godt med moskeer, siger Pia Kjærsgaard, der aldrig har været i en moské i Danmark, umiddelbart inden ankomsten til Imam Ali-moskeen.

- Det er egentlig pudsigt, at der ligger sådan en mellem alt det der. Du godeste, sikke dog nogle spir! Du altforbarmende, siger hun.

I moskeen er bønnen i fuld gang, men selvom mange af de bedende muslimer er danske statsborgere, er Pia Kjærsgaard langt fra overbevist af danskheden.

- Jeg synes ikke, at det er dansk, hvis det er dét, du spørger om. Nej, det synes jeg ikke, at det er. Overhovedet ikke, siger hun.

ANALYSE : Der har aldrig været konsensus om danskheden og de nationale værdier